Virallinen lehti nro C 175 , 21/06/1999 s. 0251



B4-0234, 0275 ja 0288/99 Päätöslauselma Kaukasian alueen rauhanprosessin tukemisesta Euroopan parlamentti, joka - ottaa huomioon aikaisemmat päätöslauselmansa Kaukasuksen alueesta, erityisesti 18. kesäkuuta 1987 ((EYVL C 190, 20.7.1987, s. 119.)), 18. tammikuuta 1990 ((EYVL C 38, 19.2.1990, s. 81.)), 21. tammikuuta 1993 ((EYVL C 42, 15.2.1993, s. 165.)) ja 27. toukokuuta 1993 ((EYVL C 176, 28.6.1993, s. 173.)) antamansa päätöslauselmat, A. ottaa huomioon, että Vuoristo-Karabahin autonominen alue julistautui itsenäiseksi entisten sosialististen neuvostotasavaltojen tehtyä samoin Neuvostoliiton romahdettua syyskuussa 1991, B. ottaa huomioon, että sota on aiheuttanut vakavia inhimillisiä ongelmia erityisesti yli miljoonan ihmisen jouduttua siirtymään kotiseuduiltaan Armeniasta, Karabahista ja Azerbaidzanista, C. ottaa huomioon, että tulitaukoa on noudatettu yleisesti vuodesta 1994 alkaen, D. ottaa huomioon, että Armenia ja Azerbaidzan ovat esittäneet nimenomaisen pyynnön liittyä Euroopan neuvostoon, E. ottaa huomioon, että demokratian vahvistaminen ja ihmisoikeuksien noudattaminen ovat olennaisia ehtoja Karabahin konfliktin ratkaisemiselle rauhanomaisesti, F. ottaa huomioon, että Azerbaidzanissa lokakuussa 1998 järjestettyjä presidentinvaaleja leimasivat sääntöjenvastaisuudet ja petokset, jotka kansainväliset tarkkailijat ovat tuominneet, ja ottaa huomioon, että myös maaliskuussa 1998 järjestetyissä Armenian presidentinvaaleissa todettiin sääntöjenvastaisuuksia, G. ottaa huomioon, että neuvottelut Vuoristo-Karabahin konfliktin poliittisesta ratkaisusta eivät tähän mennessä ole johtaneet myönteisiin tuloksiin, H. katsoo, että lähestymistapa, jossa otetaan huomioon kaikki ongelmat ja viimeaikainen poliittinen kehitys alueella, johtaisi todennäköisesti kestävään rauhaan, I. ottaa huomioon, että Venäjää, Yhdysvaltoja ja Ranskaa edustavat Minskin ryhmän kolme puheenjohtajaa, joille Euroopan turvallisuus- ja yhteistyöjärjestö on antanut tehtäväksi laatia suunnitelman kestävän rauhan aikaansaamiseksi, ovat ehdottaneet oikeudenmukaista neuvotteluperustaa tämän konfliktin ratkaisemiseksi rauhanomaisesti; 1. Tukee Minskin ryhmän ehdotuksia rauhansuunnitelmaksi; 2. Katsoo, että nämä ehdotukset muodostavat keskusteluille perustan, jonka avulla umpikujaan ajautuneet neuvottelut voitaisiin saada uudelleen käyntiin; 3. Vetoaa Euroopan turvallisuus- ja yhteistyöjärjestön Minskin ryhmään, jotta se jatkaisi pyrkimyksiään kestävän ratkaisun löytämiseksi tähän konfliktiin; 4. Katsoo, että ihmisoikeuksien kunnioittamisen olisi oltava merkittävä tekijä kaikissa Vuoristo-Karabahiin Euroopan turvallisuus- ja yhteistyöjärjestön alaisuudessa lähetetyissä varmentamis- tai tarkkailutehtävissä kestävän rauhan varmistamiseksi ja varoituksen saamiseksi etukäteen tapauksista, jotka saattaisivat johtaa taistelujen alkamiseen uudelleen; 5. Katsoo, että Euroopan unionin tälle alueelle antama apu on kytkettävä konkreettiseen edistymiseen ihmisoikeuksien ja demokratian alalla kummassakin maassa; 6. Katsoo, että Euroopan unionin olisi lisättävä TACISin demokratiaohjelmassa antamaansa apua Armeniassa ja Azerbaidzanissa toimiville kansalaisjärjestöille, jotka ovat kiinnostuneet edistämään konfliktien ratkaisemiseen liittyviä kysymyksiä koskevaa keskustelua ja poliittista kasvatusta; 7. Kehottaa puhemiestään välittämään tämän päätöslauselman neuvostolle, komissiolle, Euroopan neuvostolle, Euroopan turvallisuus- ja yhteistyöjärjestön parlamentaariselle yleiskokoukselle, Euroopan turvallisuus- ja yhteistyöjärjestön Minskin ryhmän puheenjohtajille, Armenian ja Azerbaidzanin parlamenteille ja Karabahin edustajille.